text: Nej til gaslager i Tønder
  24 juni 2011 kl. 09.44
  Dansk Gaslager får ikke tilladelse til at opføre et naturgaslager i Tønder. Der er ikke behov for at udvide lagerkapaciteten for naturgas i Danmark.
  Klima- og miljøminister Lykke Friis (V) meddelte torsdag, at hun har afvist et konkret projekt om etablering af et underjordisk gaslager under Tønder.
  
  Jubel i Tønder
  Beslutningen vækker jubel i Tønder, hvor befolkning og kommune i 15 år har kæmpet imod planerne. 
  Også folketingsmedlem Eva Kjer Hansen (V) er glad for beslutningen: 
  - Jeg er meget tilfreds med afgørelsen. Tønder Kommune har gjort et stort arbejde for at undgå opførelsen af et naturgaslager, og det er lykkedes. Afgørelsen viser, at det betaler sig at gøre en indsats - og at vi har et system, hvor der bliver lyttet til de lokale ønsker, siger Eva Kjer Hansen.
  Siden 1995 har Tønders befolkning kæmpet mod planer om eet gaslager under byen. I 90?erne var DONG, der ønskede at lave et lager.
  Planerne blev droppet. I stedet blev der lagt en ekstra rørledning fra de danske gasfelter i Nordsøen ind til fastlandet.
  